### | | | | --- | --- | | | | | --- | | **Teknik- og Miljøudvalget** 2. april 2020 Sagsnr. 710-2018-36310 Dok.nr. 710-2020-42950 Tejs Schultz | | 104.               Godkendelse af privat skovbegravelsesplads i Carla Larsen - Åbent

###

|  |  |
| --- | --- |
| Tidl. politisk behandling | BY, 25.06.19, pkt. 98 |
| Forventet sagsgang | TM-U, ØK, BY |
| Lovgrundlag | Lov om begravelse og ligbrænding, Planloven |

###

**SAGENS INDHOLD**

Byrådet skal i denne sag tage stilling til godkendelse af en
privat skovbegravelsesplads til nedsættelse af urner i Carla Larsen. Dette
omfatter godkendelse af takst for køb af en
gravplads, vedtægter, driftsaftale og forpagtningsaftale for
skovbegravelsespladsen, med henblik på efterfølgende indsendelse til Kirkeministeriets godkendelse.

Baggrunden for sagen er, at [adresse] har ansøgt om
etablering af en skovgravplads i en mindre del af Carla Larsen vest for Kenny Poulsen.
Placeringen fremgår af vedlagte kortbilag. Skovbegravelsespladsen er inddelt i
2 områder, hvoraf den nordligste del på 4,5 ha udgør en mulighed for udvidelse
af begravelsespladsen.

[adresse] har i ansøgningen henvist til en tilsvarende
skovbegravelsesplads ved [adresse] i Horsens Kommune, som
efterfølgende er anvendt som model for sagen. Læs mere om skovbegravelsespladsen
ved [adresse] på [www.skovbegravelse.nu](http://www.skovbegravelse.nu).

[adresse] er myndighed for godkendelse af de fysiske
forhold i form af en landzonetilladelse samt myndighed for selve
skovbegravelsespladsen. Det er i lovgivningen fastlagt, at det alene er
folkekirken og kommuner, som kan oprette begravelsespladser samt, at det kræver
godkendelse fra Kirkeministeriet. Det betyder, at kommunen skal eje eller have
råderet over det areal, der skal anvendes til skovbegravelsespladsen. Kravet om
rådighed over skovbegravelsesarealet løses ved, at kommunen og ejeren indgår en
forpagtningsaftale på arealet. Udkast til forpagtningsaftalen er vedlagt.

[adresse] vil i samarbejde med Skovbegravelse ApS stå
for den daglige drift af skovbegravelsespladsen. Det omfatter blandt andet
vedligehold af området, nedsættelse af urner, administration af
begravelsesprotokol og reservation af gravplads. En driftsaftale med [adresse]
Gods og en administrationsaftale med Skovbegravelse ApS skal sikre dette.
Udkast til driftsaftale og udkast til administrationsaftale er vedlagt sagen.

[adresse] har myndighedsansvaret og pligten til at
føre tilsyn med stedet og begravelsesprotokollerne.

Kirkeministeriet skal godkende vedtægter, forpagtnings- og
driftsaftaler. [adresse] tilbyder i samarbejde med Skovbegravelse ApS og
Richard Kjær, at stå for ansøgningen til
Kirkeministeriet på vegne af Favrskov Kommune.

Det skal bemærkes, at Byrådet ligeledes har igangsat
arbejdet med etablering af en kommunal skovbegravelsesplads i Hinnerup.

**VURDERING**

Benyttelse af området til skovbegravelsesplads skal ske i
overensstemmelse med vedtægterne for skovbegravelsespladsen og den til enhver
tid gældende lovgivning, herunder skovloven. Udkast til vedtægter er vedlagt.

Med vedtægterne tillades, at urnenedsættelse kan overværes,
og der kan afholdes ceremonier i forbindelse med nedsættelsen. Det fastsættes
samtidigt, at skovbegravelsespladsen ikke er et religiøst gravsted, og der må
derfor ikke opsættes religiøse tegn. Ligeledes skal der tages hensyn til
skovens øvrige gæster ved ceremonien.

Offentligheden skal have adgang til området efter gældende
lovgivning - kl. 6.00 til solnedgang -. dog med det forbehold, at private skove
kan lukkes i forbindelse med jagt og intensivt skovarbejde. Forvaltningen har
vurderet, at skovbegravelsespladsen kun skal kunne lukkes i forbindelse med
intensivt skovarbejde og ikke ved jagt. I forbindelse med jagt vil det være
muligt at drive dyrene hen over skovbegravelsespladsen, dog under hensyn til
eventuelt besøgende.

Området, der er udpeget til skovbegravelsesplads, ligger i
fredskov. Ved mere end minimal skiltning i fredskov skal Miljø- og
Fødevarestyrelsen ansøges. Forvaltningen har vurderet, at der kun bør gives
tilladelse til minimal skiltning med naturmaterialer i naturmæssig fremtoning,
hvilket svarer til bestemmelserne for skovgravpladsen ved Iver Holst.
Derved fastholdes områdets præg som skov, og forvaltningen vurderer, at det
herved ikke er nødvendigt at ansøge Miljø- og fødevarestyrelsen.

*Sti og parkeringsarealer*

Forvaltningen har i samarbejde med ansøger vurderet, at der
er behov for etablering af et parkeringsareal. Arealet kan etableres uden for
fredskovsområdet, men det er nødvendigt med en sti over til
skovbegravelsespladsen. Vedlagte kortbilag viser den omtrentlige placering af
stien og parkeringspladsen.

Parkeringsarealet kræver en overkørselstilladelse til [adresse].
Forvaltningen vurderer, at der kan gives en overkørselstilladelse, hvis en
anden overkørsel til samme grundstykke længere mod øst nedlægges.

For at etablere en sti fra parkeringsarealet og til
skovbegravelsespladsen med en hensigtsmæssig placering skal der ansøges om
gennembrud af et dige. Forvaltningen vurderer, at der kan gives tilladelse til
et gennembrud, hvis dette sker på det nord-syd gående dige nogle meter væk fra
vejen og under samtidig forudsætning om, at diget genetableres ved nedlæggelse
af skovbegravelsespladsen.

*Landzonetilladelse*

Forvaltningen vurderer, at der skal gives en
landzonetilladelse før etablering af skovbegravelsespladsen med tilhørende
parkeringsanlæg.

*Opsigelsesperiode*

I forbindelse med oprettelse af en skovbegravelsesplads er
der en række etableringsudgifter. Der er blandt andet behov for opmåling af
området af en landinspektør, etablering af en p-plads med sti til
begravelsespladsen samt behov for markedsføring. Derfor vurderer forvaltningen,
at det er rimeligt, at Favrskov Kommune ikke kan opsige skovbegravelsespladsen
i de første 10 år. Forvaltningen vurderer desuden, at efterfølgende vil en 5
årig opsigelsesperiode fra kommunens side være rimelig i forhold til de
borgere, der har reserveret en plads, samt [adresse] mulighed for løbende
at foretage investeringer i området.

[adresse] kan opsige aftalen med 1 års varsel, men fra
den sidste begravelse er foretaget, er der en lovpligtigt 10-årig
fredningsperiode af området. [adresse] vil derfor være bundet i 11 år
efter opsigelsestidspunktet.

*Takstfastsættelse*

Byrådet skal hvert år godkende taksten for
skovbegravelsespladsen. Dette sker med udgangspunkt i samme lovgivning som
fastsættelse af taksterne for kirkebegravelsespladser. Det betyder, at der som
udgangspunkt ikke må ske en fortjeneste, men at alle forventede udgifter skal
være dækket.

[adresse] Gods foreslår en takst for en gravplads på 6.900
kr., som en samlet betaling for en gravplads i 10 år. Forvaltningen vurderer,
at det er en rimelig pris i forhold til udgifter og brugsret til arealerne. Det
svarer nogenlunde overens med udgifterne for en tilsvarende begravelsesplads i
Favrskov Provsti. Vedlagt er [adresse] vurdering af udgifterne til en
skovbegravelsesplads samt beregningerne for en urnegravplads i [adresse]
Provsti.

Taksten vil fremover blive vurderet i forbindelse med den
årlige fastsættelse af øvrige takster.

**ØKONOMI**

[adresse] er som overordnet myndighed forpligtet til
årligt at sikre en korrekt protokollering af skovbegravelsespladserne og en
vurdering af taksten. Der må påregnes en mindre udgift til varetagelse af denne
tilsynsopgave.

Driften af skovbegravelsespladsen skal varetages af 3. mand
uden risiko for kommunen. Skulle projektet vise sig ikke at være rentabelt
eller på anden måde ikke at kunne fortsætte, fx ved konkurs, vil aktiviteten
kunne indstilles. Kommunens forpligtelse vil så være, at føre tilsyn med, at
gravpladsen ikke forstyrres i 10 år, samt opbevare begravelsesprotokollen i
samme periode.

**INDDRAGELSE**

I forbindelse med landzonesagsbehandlingen, vil de nærmeste
naboer til området blive hørt. Forvaltningen vurderer, at der kun er tale om en
ejendom, [adresse] 19, 8370 Hadsten.

**INDSTILLING**

Direktøren for Teknik og Miljø indstiller til Byrådet:

1.
At vedtægter, driftsaftale og forpagtningsaftale godkendes som
grundlag for ansøgning til Kirkeministeriet.

2.
At en skovbegravelsesplads kun kan
etableres under forudsætning af, at aftalen mellem Skovbegravelses ApS og
[adresse] kan godkendes af forvaltningen, herunder at der meddeles
landzonetilladelse til skovbegravelsespladsen med tilhørende parkeringsplads,
at der meddeles dispensation til gennembrud af diget og at der gives en
overkørselstilladelse til parkeringsarealet.

3.       At taksten på 6.900 kr. godkendes for det første år og
efterfølgende vurderes i forbindelse med Byrådets årlige takstfastlæggelse.

**BESLUTNING**

**Bilag**

|  |  |
| --- | --- |
| Kort over begravelsesplads | 710-2020-40163 |
| Udkast til Forpagtningsaftale ml. [adresse] og FK | 710-2019-217866 |
| Udkast til Driftsaftale ml. [adresse] og FK | 710-2019-218194 |
| Udkast til Janni Frandsen ml. FK og Skovbegravelse ApS | 710-2019-273015 |
| Udkast til Vedtægter for Favrskov Kommunes urnebegravelsesplads i Carla Larsen | 710-2019-269743 |
| Vurdering af takst for privat skovbegravelsesplads | 710-2020-38775 |